A Tanács 92/23/EGK irányelve

(1992. március 31.)

a gépjárművek és pótkocsijaik gumiabroncsairól és azok felszereléséről

AZ EURÓPAI KÖZÖSSÉGEK TANÁCSA,

tekintettel az Európai Gazdasági Közösséget létrehozó szerződésre és különösen annak 100a. cikkére,

tekintettel a Bizottság javaslatára [1],

az Európai Parlamenttel együttműködésben [2],

tekintettel a Gazdasági és Szociális Bizottság véleményére [3],

mivel az 1992. december 31-én lejáró időszak során intézkedéseket kell elfogadni a belső piac fokozatos létrehozása érdekében; mivel a belső piac egy belső határok nélküli térség, amelyen belül biztosítva van az áruk, személyek, szolgáltatások és tőke szabad mozgása;

mivel a teljes összehangolás alapvető fontosságú az egységes piac teljes magvalósulása érdekében;

mivel ezt a módszert kell majd alkalmazni a teljes EGK-típusjóváhagyási eljárás felülvizsgálata során, figyelembe véve a műszaki összehangolás és szabványok új megközelítéséről szóló, 1985. május 7-i tanácsi állásfoglalás elveit;

mivel azok a műszaki követelmények, amelyeknek a nemzeti jog alapján a gépjárműveknek és a pótkocsijaiknak meg kell felelniük, többek között gumiabroncsokra is vonatkoznak;

mivel ezek a követelmények tagállamonként eltérőek; mivel ezért szükséges, hogy minden tagállam elfogadja ugyanazokat a követelményeket, illetve hogy a meglévő szabályozáson túl vagy azok helyett engedélyezhessék azt az EGK-típusjóváhagyási eljárást, amely a minden járműtípus tekintetében bevezetendő, a legutóbb a 87/403/EGK irányelvvel [4] módosított, a gépjárművek és pótkocsijaik típusjóváhagyására vonatkozó tagállami jogszabályok közelítéséről szóló, 1976. február 6-i 70/156/EGK tanácsi irányelv [5] tárgyát képezte;

mivel a gumiabroncsokra vonatkozó szabályozásnak nemcsak azok tulajdonságairól kell közös követelményeket megállapítania, hanem a járművek és pótkocsijaik gumiabroncsainak felszerelési módjáról is;

mivel ezért az EGK-jel megadására egy közös eljárást kell létrehozni minden olyan gumiabroncstípus tekintetében, amely megfelel a közös tulajdonságoknak és a vizsgálati követelményeknek; mivel közösségi szinten a gumiabroncsáruk szabad mozgásának érdekében a gumiabroncsoknak a közös követelményeknek való megfelelését úgy biztosítják, hogy minden gumiabroncsot egy EGK-jellel látnak el, amit a gyártónak a fent említett eljárásnak megfelelően adtak ki; mivel a tagállamok bármikor ellenőrzéseket végezhetnek annak megállapítása érdekében, hogy a gumiabroncsok megfelelnek-e a közös követelményeknek; mivel ha azt állapították meg, hogy a gumiabroncsok nem megfelelőek, a tagállamoknak meg kell tenniük a szükséges lépéseket annak biztosítása érdekében, hogy a gumiabroncsok megfeleljenek a követelményeknek; mivel ezek az intézkedések a fent említett EGK-jel visszavonásához vezethetnek;

mivel kívánatos figyelembe venni azokat a műszaki követelményeket, amelyeket az ENSZ Európai Gazdasági Bizottsága a módosított 30. rendeletben (a gépjárművek és pótkocsijaik gumiabroncsainak jóváhagyására vonatkozó egységes rendelkezések) [6], az 54. rendeletben (a teherjárművek és pótkocsijuk gumiabroncsainak jóváhagyására vonatkozó egységes rendelkezések) [7], valamint a 64. rendeletben (az átmenetileg használható pótkerékkel/gumiabronccsal felszerelt járművek jóváhagyására vonatkozó egységes rendelkezések) [8] fogadott el, s amelyeket mellékeltek a gépjármű-berendezésekre és tartozékokra vonatkozó jóváhagyás egységes feltételeinek, valamint e jóváhagyás kölcsönös elismerése egységes feltételeinek elfogadásáról szóló, 1958. március 20-i megállapodáshoz;

mivel a gépjárművekre vonatkozó nemzeti jog közelítése azt is magában foglalja, hogy a tagállamok kölcsönösen elismerik a más tagállam által a közös követelmények alapján elvégzett ellenőrzéseket,

ELFOGADTA EZT AZ IRÁNYELVET:

1. cikk

Ennek az irányelvnek az alkalmazásában:

- "gumiabroncs": az összes olyan új légabroncs, amelyet az olyan járművekre való felszerelésre terveztek, amelyre a 70/156/EGK tanácsi irányelv alkalmazandó,

- "jármű": az összes olyan jármű, amelyre a 70/15/EGK tanácsi irányelv alkalmazandó,

- "gyártó": a járművek vagy gumiabroncsok kereskedelmi nevének vagy jelének tulajdonosát jelenti.

2. cikk

(1) A tagállamok az EGK-alkatrésztípus-jóváhagyást az I. melléklet feltételei alapján adják meg azokra gumiabroncs-típusokra, amelyek megfelelnek a II. melléklet követelményeinek, az I. melléklet előírásainak megfelelően pedig egy EGK-alkatrésztípus-jóváhagyási számot adnak ki.

(2) A tagállamok a járművek gumiabroncsai tekintetében a III. melléklet feltételei alapján adják meg az EGK-típusjóváhagyást azokra a járművekre, amelyek összes gumiabroncsa (beleértve a pótkereket is, ha van ilyen) megfelel a II. melléklet követelményeinek, továbbá a IV. melléklet járművekre vonatkozó követelményeinek, a III. mellékletben előírtaknak megfelelően pedig egy EGK-jármű-típusjóváhagyási számot adnak ki.

3. cikk

A tagállamok típus-jóváhagyási hatósága az EGK-alkatrész- (gumiabroncs-) vagy járműtípus-jóváhagyás megadásától vagy visszautasításától számított egy hónapon belül elküldi a szóban forgó bizonyítvány – amelynek mintáját a I. és III. melléklet függeléke tartalmazza – másolatát a többi tagállamnak, valamint azok kérésére elküldi a jóváhagyott gumiabroncstípus vizsgálati jelentését is.

4. cikk

Egy tagállam sem tilthatja meg, illetve nem korlátozhatja az EGK-alkatrésztípus-jóváhagyási jelet viselő gumiabroncs forgalomba hozatalát.

5. cikk

Egy tagállam a gumiabroncsok alapján nem utasíthatja vissza az EGK-típusjóváhagyás vagy a nemzeti típusjóváhagyás megadását egy járműre, amennyiben a gumiabroncsok EGK-alkatrésztípus-jóváhagyási jellel vannak ellátva, a felszerelésük pedig a IV. mellékletben megállapított követelményeknek megfelelően történt.

6. cikk

Egy tagállam sem utasíthatja vissza, illetve nem tilthatja meg a gumiabroncsok alapján egy jármű értékesítését, nyilvántartásba vételét, üzembe helyezését vagy használatát, amennyiben ezek EGK-típusjóváhagyási jellel vannak ellátva, a felszerelésük pedig a IV. mellékletben megállapított követelményeknek megfelelően történt.

7. cikk

(1) Amennyiben egy tagállam megalapozott indokolás alapján úgy találja, hogy egy gumiabroncstípus vagy járműtípus veszélyes annak ellenére, hogy megfelel ezen irányelv követelményeinek, a saját területén átmenetileg megtilthatja ennek a terméknek a forgalmazását, illetve különleges feltételeket határozhat meg a forgalmazására. Döntéséről és annak okairól haladéktalanul tájékoztatja a többi tagállamot és a Bizottságot.

(2) A Bizottság hat héten belül konzultál az érintett tagállamokkal, majd ezt követően haladéktalanul közli a véleményét és meghozza a megfelelő intézkedéseket.

(3) Ha a Bizottság véleménye szerint az irányelvek technikai kiigazítása szükséges, a kiigazításokat a 10. cikkben megállapított eljárásnak megfelelően a Bizottság vagy a Tanács fogadja el. Ebben az esetben az a tagállam, amely védőintézkedéseket fogadott el, a kiigazítások hatálybalépéséig fenntarthatja azokat.

8. cikk

(1) Az a tagállam, amely kiadta az EGK-alkatrész- (gumiabroncs-) vagy jármű-típusjóváhagyást, adott esetben meghozza a szükséges intézkedéseket annak érdekében, hogy szükség esetén a jóváhagyó hatóságokkal együttműködve ellenőrizze, hogy a gyártás megfelel-e a jóváhagyott típusnak. E célból a tagállam bármikor ellenőrizheti, hogy a gumiabroncsok vagy a járművek megfelelnek-e ezen irányelv követelményeinek. Ez az ellenőrzés a helyszíni ellenőrzésekre korlátozódik.

(2) Amennyiben a tagállam megállapítja, hogy ugyanazzal a jóváhagyási jellel rendelkező gumiabroncsok vagy járművek nem felelnek meg a jóváhagyott típusnak, meghozza a szükséges intézkedéseket a jóváhagyottal megegyező kivitelű gyártás biztosítására. Amennyiben gumiabroncsok vagy járművek rendszeresen nem felelnek meg a jóváhagyott típusnak, akkor ezekkel az intézkedésekkel vissza is lehet vonni az EGK-típusjóváhagyást. Az említett hatóságok hasonlóan intézkednek, amennyiben más tagállam jóváhagyó hatósága a követelmények betartásának hiányáról értesíti őket.

(3) A tagállamok jóváhagyó hatóságai az I. és III. melléklet függelékében megadott nyomtatvány segítségével egy hónapon belül értesítik egymást az EGK-típusjóváhagyás visszavonásáról és annak okairól.

9. cikk

Minden olyan határozatnak, amelyet ezen irányelv végrehajtása során elfogadott rendelkezések alapján hoztak arról, hogy visszautasítják vagy visszavonják a gumiabroncsra vonatkozó EGK-alkatrésztípus-jóváhagyást vagy a gumiabroncsok felszerelésére vonatkozóan egy jármű EGK-típusjóváhagyását, beleértve a forgalomba hozatal vagy a használat megtiltását is, részletesen ismertetnie kell az indokokat. Minden ilyen határozatról értesítést kap az érintett fél, akit egyidejűleg tájékoztatnak a tagállamokban a hatályos nemzeti jog értelmében rendelkezésére álló jogorvoslatokról, valamint arról a határidőről, ameddig ezekkel a jogorvoslatokkal élhet.

10. cikk

Azokat a módosításokat, amelyek a mellékletek követelményeinek a műszaki fejlődéshez történő hozzáigazításához szükségesek, a 70/156/EGK irányelv 13. cikkében megállapított eljárásnak megfelelően fogadják el.

11. cikk

(1) A tagállamok elfogadják és kihirdetik azokat a rendelkezéseket, amelyek szükségesek ahhoz, hogy ennek az irányelvnek 1992. július 1-je előtt megfeleljenek, és erről haladéktalanul tájékoztatják a Bizottságot.

Amikor a tagállamok elfogadják ezeket az intézkedéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.

Ezeket az intézkedéseket 1993. január 1-jétől alkalmazzák.

(2) A tagállamok közlik a Bizottsággal nemzeti joguknak azokat a főbb rendelkezéseit, amelyeket az ezen irányelv által szabályozott területen fogadnak el.

12. cikk

Ennek az irányelvnek a tagállamok a címzettjei.

Kelt Brüsszelben, 1992. március 31-én.

a Tanács részéről

az elnök

Vitor Martins

[1] HL C 95., 1990.4.12., 101. o.

[2] HL C 284., 1990.11.12., 81. o. és az 1992.2.12-i határozat (a Hivatalos Lapban még nem tették közzé).

[3] HL C 225., 1990.9.10., 9. o.

[4] HL L 220., 1987.8.8., 44. o.

[5] HL L 42., 1970.2.23., 1. o.

[6] Az Európai Gazdasági Bizottság dokumentuma E/ECE/324 (E3/ECE/TRANS/505) REV 1 – ADD 29, 19 75.04.01. és annak 01, 02 módosításai és kiegészítései.

[7] Az Európai Gazdasági Bizottság dokumentuma E/ECE/324 (E/ECE/TRANS/505) REV 1 – ADD 53 és kiegészítései.

[8] Az Európai Gazdasági Bizottság dokumentuma E/ECE/324 (E/ECE/TRANS/505) REV 1 – ADD 63 és kiegészítései

--------------------------------------------------

A MELLÉKLETEK JEGYZÉKE

I. MELLÉKLET | A gumiabroncsok alkatrésztípus-jóváhagyására vonatkozó igazgatási rendelkezések |

1. függelék | A gumiabroncsra vonatkozó adatközlő lap |

2. Függelék | A gumiabroncs EGK-alkatrésztípus-bizonyítványa |

II. MELLÉKLET | A gumiabroncsokra vonatkozó követelmények |

1. függelék | Magyarázó ábra |

2. függelék | Teherbírási indexek jelzései és az ezeknek megfelelő legnagyobb szállítható tömeg (kg) jegyzéke |

3. függelék | A gumiabroncs jelöléseinek elrendezése |

4. függelék | A nyomásindex és a nyomás mértékegysége közötti összefüggés |

5. függelék | Az egyes méretmegjelölésű gumiabroncsok méretellenőrző keréktárcsája, külső átmérője és profilszélessége |

6. függelék | A gumiabroncsok méretének mérési módszere |

7. függelék | Terhelés- és sebességvizsgálati eljárás |

8. függelék | A teherbírási index változása a sebesség függvényében; a teherjárművek radiál és diagonál gumiabroncsai |

III. MELLÉKLET | Igazgatási rendelkezések a járművek típusjóváhagyásáról a gumiabroncsok felszerelésével kapcsolatban |

1. függelék | A járműre vonatkozó adatközlő lap |

2. függelék | A jármű EGK-típusbizonyítványa |

IV. MELLÉKLET | A járművekre vonatkozó követelmények a gumiabroncsok felszerelésével kapcsolatban |

--------------------------------------------------